Կենգուրու կղզի

**Կենգուրու կղզի** (), Ավստրալիայի մեծությամբ երրորդ կղզին՝ Թասմանիա և Մելվիլ կղզիներից հետո։ Հանդիսանում է առանձին տարածաշրջան։

## Աշխարհագրություն
Գտնվում է Ադելաիդայից 112 կմ հարավ՝ Սենթ Վինսենթ ծովածոցի մուտքի մերձակայքում, մայրցամաքային ամենամոտ կետից՝ Ջերվիս հրվանդանից 13 կմ հեռավորության վրա։ Կղզու երկարությունը 145 կմ է, լայնությունը` 900 մ-ից 57 կմ, մակերեսը` 4405 կմ2։ Ափագծի երկարությունը 509 կմ է, ծովի մակարդակից ամենաբարձր կետը՝ 307 մէ։ Բարձրությամբ երկրորդը համարվող կետը ՄաքԴոնել լեռն է՝ 209 մ։

## Բնություն և դրա պաշտպանություն
Կղզու տարածքի կեսից ավելին երբեք բնակված չի եղել մարդկանցով։ Կղզու տարածքի մեկ երրորդ մասում ազգային և կոնսերվացիոն պարկեր են և արգելոցներ։ Առավել խստությամբ պահպանվող վայրերն են`
    
* «Ֆլինդերս-Չեյս» ազգային պարկ (Flinders Chase National Park)
* «Փոկերի ծովախորշ» կոնսերվացիոն պարկ (Seal Bay Conservation Park)
* Գանթեում հրվանդանի պահպանվող տարածքը (Cape Gantheaume Wilderness Protection Area)
* Բուգուերի հրվանդանի պահպանվող տարածքը (Cape Bouguer Wilderness Protection Area)
* Դե-Կազոարս կիրճի պահպանվող տարածքը (Ravine des Casoars Wilderness Protection Area)

Կղզի լինելու պատճառով դրա վրա չկան աղվեսներ և նապաստակներ։ Կղզու ֆաունայի մեջ մտնում են ագեվազ, վալլաբի, դարչնագույն բանդիկուտներ, Ռոզենբերգի վառան, պոսսում, եքիդնաներ և նորզելանդական ջրային կատուներ, վեց տեսակ չղջիկներ և գորտերի մի քանի տեսակներ։ Կղզու միակ Էնդեմիկ կենդանին համարվում է Այտկենի պարկավոր մուկը։ Կոալաներ, օղապոչ պոսսումները և բադակտուցները բերվել են կղզի և ներկայումս ապրում են այնտեղ։ Ավելի վաղ այստեղ ապրում էին էմուներ, սակայն 1802-ից 1836 թվականներին դրանք վերացել են կղզուց, հնարավոր է` անտառային հրդեհների կամ որսորդության պատճառով։

Կենգուրու կղզում ապրում են նաև մեծ թվով տարբեր տեսակի թռչուններ, որոնց մեջ է սև կակադուն, փոքր պինգվինները, ամբարային բվերը (սիպուխներ) և շատ ուրիշ տեսակներ։

## Պատմություն
Կենգուրու կղզին առանձնացել է Ավստրալիա մայրցամաքից մոտավորապես 10.000 տարի առաջ, ծովի մակարդակի բարձրացման պատճառով։ Ըստ պեղումների` գիտնականները հաստատել են, որ առաջին աբորիգենները, որ հայտնվել են կղզու վրա 11 000 տարի առաջ, մ. թ. ա. 200 թվականին, ինչ-որ պատճառներով լքել են կղզին, հնարավոր է` պատճառը եղել են պատերազմները, համաճարակը կամ` կլիմայի փոփոխությունը։

1802 թվականին բրիտանացի գիտնական Մետյու Ֆլինդերսը կղզին  անվանել է «Կենգուրու»։ 1836 թվականի հուլիսիս 27-ին հիմնվել է Կինգսկոտ քաղաքը, որը դարձել է առաջին եվրոպական բնակավայրը և խոշոր քաղաքը ամբողջ կղզում։ Քաղաքն ունեցել է բոլոր հնարավորությունները` դառնալու Հարավային Ավստրալիայի մայրաքաղաքը, սակայն կղզու սահմանափակ ռեսուրսների պատճառով մայրաքաղաքը դարձել է Ադելաիդան։

## Վարչական բաժանում
Վարչականորեն կղզին պատկանում է Հարավային ավստրալիա նահանգին։

## Բնակչություն
Կղզում ապրում է 4259 մարդ (2006), նրանցից 1800-ն ապրում են Կինգսկոտում։

## Տնտեսություն
Կղզու տնտեսության գլխավոր ճյուղը համարվում է գյուղատնտեսությունը (գինու, մեղրի, մորթու, մսի և հացահատկի արտադրություն)։ Բացի դրանից, կարևոր են զբոսաշրջությունը և ձկնորսությունը։ 1881 թվականին իտալիական Լիգուրիա գավառից կղզի է բերվել լիգուրիական մեղուն, և այժմ այն հայտնի է իր մեղվանոցներով։

## Ծանոթագրություններ

## Արտաքին հղումներ
* Կղզու տեսարժան վայրերը 
* Այցեր Կենգուրու կղզում

Կատեգորիա:Ավստրալիայի կղզիներ
Կատեգորիա:Բնօրինակում անաղբյուր հոդվածներ
Կատեգորիա:Կղզիներ այբբենական կարգով